Dôvodová  správa
k privatizácii zdravotníckeho zariadenia
Liečebný ústav so sídlom v Šamoríne, časť Čilistov 

Dôvodom predloženia tohto materiálu na rokovanie vlády Slovenskej republiky je vydanie rozhodnutia o privatizácii zdravotníckeho zariadenia (ďalej len “ZZ”) Liečebný ústav so sídlom v Šamoríne, časť Čilistov priamym predajom zdravotníckeho zariadenia spoločnosti OMNIUM, s.r.o., Obchodná 39, 811 06  Bratislava.

 1. Vymedzenie privatizovaného majetku
Liečebný ústav so sídlom v Šamoríne, časť Čilistov bol zriadený 20. júla 1987 na základe zriaďovacej listiny MZ SR č. 4444/1987-D/2 s účinnosťou od 1. augusta 1987 ako štátna rozpočtová organizácia. 
 Liečebný ústav so sídlom v Šamoríne, časť Čilistov bol zaradený do privatizácie uznesením vlády SR č. 577/2001 zo dňa 20. júna 2001. Základný privatizačný projekt tohto zdravotníckeho zariadenia bol predložený zriaďovateľom  MZ SR  na MSPNM SR dňa 2.4.2002. Informácia o predložení privatizačného projektu bola v zmysle § 10 ods. 7 zákona č. 92/1991 Zb. v znení neskorších predpisov  zverejnená dňa 26.4.2002 v dennej tlači. 
Do privatizácie podľa základného privatizačného projektu vstupuje celý majetok zdravotníckeho zariadenia Liečebný ústav so sídlom v Šamoríne, časť Čilistov, so spôsobom privatizácie – priamy predaj.  Hlavným predmetom činnosti je poskytovanie liečebno-preventívnej starostlivosti o pacientov z celého Slovenska vo veku od 0 do 18 rokov trpiacich na vleklé ochorenia lokomočného aparátu na základe základného ochorenia ortopedického alebo neurologického charakteru s výrazným dôrazom na rehabilitáciu. 
Ekonomická charakteristika “ZZ” Liečebný ústav so sídlom v Šamoríne, časť Čilistov: 

| 1998 | 1999 | 2000
Počet pracovníkov /prep. stav/ | 160 | 149,5 | 157
z toho: THP | 18 | 17 | 17,5
Výkony a mimoriadne  výnosy (tis. Sk) | 30 052 | 29 719 | 35 875
Náklady (tis. Sk) | 36 119 | 37 484 | 44 900
Disponibilný zisk (tis. Sk) | - 6 067 | - 7 765 | - 9 025
Miera odpísania ZP (%) | 93,9 | 93,8 | 94
Údaje o rozsahu a štruktúre majetku “ZZ” Liečebný ústav so sídlom v Šamoríne, časť Čilistov k dátumu spracovania  privatizačného projektu, t.j. k 31.12.2000 (v tis. Sk) :

                           Aktíva celkom                                           294 661 
                                  stále aktíva                                                 287 742 
                                  z  toho 
                                  - pozemky                                                    10 525 
                                  - budovy a stavby                                       209 652 
                                  - stroje a zariadenia                                        1 827 
      - nedokončené hmotné investície                65 702
      - nehmotný investičný majetok                          36

    obežné aktíva                                                 7 487 
     z  toho
     - zásoby                                                         2 562 
     - krátkodobé pohľadávky                              4 344 
     - finančný majetok                                           581
     ostatné aktíva nez. v súvahe                          - 568 
     Cudzie zdroje                                                7 589 
     z toho
     - záväzky                                                       7 589 
    Vlastné imanie určené k prechodu 
     na FNM SR                                              287 072 

 Hodnotu ostatných aktív nezachytených v súvahe tvorí hodnota DHIM a OHIM, ktoré boli do privatizačného projektu ocenené podľa metodického pokynu na ich ocenenie (celková hodnota 2 180 tis. Sk) a rozdiel z precenenia pozemkov podľa vyhl. MF SR č. 465/91 Zb. (celkom: - 2 748 tis. Sk).

2. Návrhy privatizačných projektov a podnetov vypracovaných na zdravotnícke zariadenie Liečebný ústav so sídlom v Šamoríne, časť Čilistov 
             
Základný privatizačný projekt bol vypracovaný vedením liečebného ústavu. Projekt má jednu výstupnú privatizovanú jednotku – Liečebný ústav Šamorín-Čilistov, ktorý je navrhnutý privatizovať spôsobom privatizácie priamy predaj záujemcovi, ktorý bude vybratý vo výberovom konaní. 
       V zmysle vládou schválenej koncepcie 2. etapy privatizácie v zdravotníctve bol znaleckou organizáciou FINSERVIS, a.s., Kukučínova 22, 831 03 Bratislava vypracovaný znalecký posudok na trhové ohodnotenie majetku Liečebného ústavu Šamorín-Čilistov ku dňu 1.1.2002. Hodnota majetku bola stanovená na základe využitia substančnej, podnikateľskej a strednej metódy takto:
       Substančná hodnota:                                   221 429 000,- Sk
       Podnikateľská hodnota:                                 29 362 000,- Sk
       Stredná hodnota:                                         125 396 000,- Sk

               Znalecká organizácia stanovila ako trhovú hodnotu majetku organizácie Liečebný ústav Šamorín-Čilistov hodnotu určenú substančnou metódou, t.j. 221 429 000,- Sk. Strednú hodnotu neodporúča vzhľadom na to, že využitie tejto hodnoty pre potreby ohodnotenia subjektu je v nadväznosti na výmer MF SR vhodné v tých prípadoch, ak sa substančná a podnikateľská hodnota nelíšia o viac ako 50 %,  čo v prípade tohto posudku neplatí. Využitie podnikateľskej hodnoty je obmedzené z pohľadu neexistencie reálne fungujúceho trhu zdravotníckych služieb založeného na konkurencii a trhových cenách. Vzhľadom na neexistenciu týchto základných podmienok fungovania trhu sa vstupy (náklady na poskytovanie služieb tohto odvetvia) približujú reálnym trhovým cenám, ale výstupy (výkony vo forme realizovaných tržieb) sú značne podhodnotené (deformované) a závislé predovšetkým na možnostiach štátu, resp. zdravotných poisťovní. Predložený rozpočtový výhľad, ktorý bol základom pre prepočet podnikateľskej metódy vychádza z aktuálnych údajov odvetvia, čo znamená, že zohľadňuje tento deformovaný stav.

Ministerstvo zdravotníctva SR vo svojom stanovisku k privatizačnému projektu zo dňa 11.2.2002 navrhuje priamy predaj Liečebného ústavu Šamorín – Čilistov vopred určenému vlastníkovi výberovým konaním.  
Protimonopolný úrad SR  vo svojom stanovisku zo dňa 12.4.2002 súhlasí s tým, aby MSPNM SR vyzvalo všetkých záujemcov o privatizáciu predmetného “ZZ”, aby vypracovali a predložili svoj privatizačný zámer a zároveň odporúča, aby sa o budúcom nadobúdateľovi privatizovaného subjektu rozhodlo vo výberovom konaní. Úrad súčasne žiada, aby pri výbere nadobúdateľa boli zohľadnené všetky skutočnosti súvisiace s privatizáciou v tom zmysle, aby privatizáciou predmetného subjektu nedošlo ku vzniku alebo posilneniu dominantného postavenia nového vlastníka na relevantnom trhu.
MSPNM SR eviduje nasledovné podnety na privatizáciu zdravotníckeho zariadenia  Liečebný ústav Šamorín – Čilistov: 

1.	Marben, spol. s r. o., Odborárska č. 1, 831 02  Bratislava
Predložený dňa: 10.12.1998
2.	Onkologický ústav sv. Alžbety, s.r.o., Heydukova 10, 812 50  Bratislava
Predložený dňa: 31.3.1998
3.	ELITE Holding, a.s., Miletičova 5, 821 08  Bratislava
Predložený dňa: 13.11.1997
4.	Slomeko s.r.o, Grösslingova 56, 812 81 Bratislava
Predložený dňa: 31.7.1997
5.	REMARK, spol. s r. o., Topoľová 1/19, 935 21  Tlmače – Lipník
Predložený dňa:6.2.1997
6.	Hellios, spol. s r. o., Vajnorská 134, 821 07  Bratislava
Predložený dňa: 30.1.1997
7.	Délio, spol. s r. o., ul. Jégeho 13, 821 08  Bratislava
Predložený dňa: 13.2.1997
8.	BALNEATHERM s.r.o., Dlhá 28, 931 01  Šamorín
Predložený dňa: 20.6.1997
9.	LEGIO TRADE a.s., Grösslingova 53, 811 09  Bratislava
Predložený dňa: 15.3.2002
10.	OMNIUM, s.r.o., Obchodná 39, 811 06  Bratislava
Predložený dňa: 18.6.2002
11.	ENFER a.s., Michalská 3, 811 01  Bratislava
Predložený dňa: 3.7.2002
3. Postup posudzovania privatizačného projektu a výberu nadobúdateľa privatizovaného  majetku
Základný privatizačný projekt zdravotníckeho zariadenia Liečebný ústav so sídlom v Šamoríne, časť Čilistov bol po posúdení odbornými útvarmi MSPNM SR prerokovaný v pracovnej komisii dňa 20.6.2002. 
Komisia odporučila privatizovať zdravotnícke zariadenie – Liečebný ústav Šamorín – Čilistov spôsobom privatizácie priamy predaj záujemcovi, ktorý bude vybraný vo výberovom konaní na MSPNM SR zo známych záujemcov o privatizáciu predmetného zariadenia. Následne pristúpilo MSPNM SR k príprave výberového konania pre výber nadobúdateľa privatizovaného majetku zdravotníckeho zariadenia priamym predajom.
Ministerstvo písomne oslovilo všetkých známych záujemcov o privatizovaný majetok so žiadosťou o doplnenie ich podnetov pre potreby výberového konania, s termínom predloženia ponuky do 2.8.2002. Do stanvoveného termínu odovzdal ponuku jeden záujemca, a to: LEGIO TRADE a.s., Grösslingova 53, 811 09  Bratislava. 
Komisia pre výber nadobúdateľa, ktorá zasadala 6.8.2002 konštatovala, že v ponuke LEGIO TRADE a.s., Bratislava chýba doklad o finančnom krytí navrhovanej kúpnej ceny (7 500 tis. Sk). Zástupca MZ SR informoval, že v stanovenom termíne na MZ SR predložila doklady o odbornej spôsobilosti  iba spoločnosť OMNIUM, s.r.o., Bratislava, spoločnosť LEGIO TRADE a.s., doklady nepredložila. Komisia preto rozhodla osloviť oboch záujemcov, aby v termíne do 14.8.2002 doplnili svoje ponuky o chýbajúce doklady.
 Do ďalšieho termínu zasadnutia, t.j. do 14.8.2002 prišla ponuka iba od spoločnosti OMNIUM, s.r.o., Obchodná 39, 811 06  Bratislava.  Spoločnosť LEGIO TRADE a.s., Bratislava nepredložila v požadovanom termíne ani doklady o odbornej spôsobilosti, ani doklad o finančnom krytí navrhovanej kúpnej ceny. 
Komisia MSPNM SR pre výber nadobúdateľa privatizovaného majetku priamym predajom, zriadená ministerkou pre správu a privatizáciu národného majetku, posúdila predložený návrh spoločnosti OMNIUM, s.r.o., Obchodná 39, 811 06  Bratislava dňa  14.8.2002 a odporučila túto spoločnosť ako budúceho nadobúdateľa zdravotníckeho zariadenia Liečebný ústav so sídlom v Šamoríne, časť Čilistov. 
Spoločnosť OMNIUM, s.r.o., Bratislava predložila vo svojej ponuke uznesenie správnej rady spoločnosti Bijou TREUHANDIMMOBILIEN AG so sídlom v Lucerne vo Švajčiarsku zo dňa 15.7.2002 o vstupe do spoločnosti OMNIUM, s.r.o. (prikladáme v prílohách predkladaného materiálu). Týmto uznesením schválila správna rada spoločnosti Bijou rozhodnutie o nadobudnutí minimálne 30 % podielu v spoločnosti OMNIUM, s.r.o. Bratislava. Zápis do Obchodného registra o tejto spoločnosti nebolo možné zatiaľ pre krátkosť času vykonať, ale spoločnosť OMNIUM, s.r.o. prisľúbila jeho doručenie v čo najkratšom čase. Spoločnosť Bijou bola doteraz partnerskou firmou spoločnosti OMNIUM, s.r.o. a po vzájomnej dohode sa rozhodli spoločne vstúpiť do privatizácie Liečebného ústavu Šamorín – Čilistov. V ponuke do výberového konania je taktiež doložené predstavenie spoločnosti Bijou TREUHANDIMMOBILIEN AG., ktoré pre posúdenie priladáme v prílohách tohto materiálu. 
Spoločnosť OMNIUM, s.r.o. v spolupráci s partnerskou firmou Bijou AG, ponúkla za predmetné zdravotnícke zariadenie kúpnu cenu vo výške 40 mil. Sk. Vzhľadom na súčasný stav privatizovaného LÚ, jeho zadĺženosť, hospodárske výsledky a nevyhnutnosť investícií do objektov výberová komisia túto navrhnutú výšku kúpnej ceny akceptovala. Bijou AG v spolupráci s bankou JULIUS BÄR&CO. AG, Švajčiarsko zriadila neodvolateľnú záruku v objeme 2 milióny EUR v prospech svojej partnerskej spoločnosti v SR OMNIUM, s.r.o., Bratislava, za účelom akvizície a štartovacích nákladov spojených s privatizáciou Liečebného ústavu so sídlom v Šamoríne, časť Čilistov (prikladáme). 
Vo svojom podnikateľskom zámere spoločnosť OMNIUM, s.r.o. plánuje pokračovať v doterajšej činnosti LÚ na dvoch lôžkových oddeleniach – lôžkach pre dlhodobo chorých pacientov detského veku s dlhou dobou hospitalizácie so základným ochorením neurologického alebo ortopedického charakteru. Postupne po dostavbe liečebného ústavu bude možné rozšíriť zameranie liečebno-preventívnej starostlivosti na pacientov samoplatcov s diagnózami, ktoré je možné liečiť v súvislosti s využitím celého liečebného diapozónu prírodného liečivého zdroja. Ide o pacientov s charakterom gynekologických ochorení detského veku, pacientov s metabolickými ochoreniami, poúrazové stavy športovcov a hlavne o pacientov po prekonaní náhlych mozgových cievnych príhod. Základným zámerom bude dobudovanie odborného liečebného zariadenia s pôsobnosťou pre Slovenskú republiku a zahraničných klientov v poskytovaní komplexnej preventívnej, diagnostickej a špecializovanej rehabilitačnej liečby pacientom celého vekového spektra v súlade s plánovaným plným využitím indikačných kritérií prírodného liečivého zdroja. Spoločnosť plánuje investovať do LÚ v rozmedzí prvých 2 rokov 10 miliónov EUR, s cieľom zvýšiť kvalitu poskytovanej zdravotníckej starostlivosti a dobudovať hotelové zariadenia v najvyššom európskom štandarde. Postupne spoločnosť plánuje investovať do liečebného ústavu 100 miliónov EUR. 
Spoločnosť OMNIUM, s.r.o. Bratislava podporuje aj súčasný manažment a lekári LÚ Šamorín – Čilistov, čo preukázali tým, že poskytli tejto spoločnosti svoje doklady o odbornej spôsobilosti na prevádzkovanie LÚ, ktoré spoločnosť OMNIUM, s.r.o. predložila na MZ SR a tým splnila aj túto podmienku výberového konania.  

ZÁVER :

Ministerstvo pre správu a privatizáciu národného majetku Slovenskej republiky navrhuje vláde Slovenskej republiky vydať rozhodnutie o privatizácii zdravotníckeho zariadenia Liečebný ústav so sídlom v Šamoríne, časť Čilistov priamym predajom spoločnosti OMNIUM, s.r.o., Obchodná 39, 811 06  Bratislva.